Broj: 711-I-2476-P-540/22-03-19

Zagreb, 09. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, i Aleksandre Jozić-Ileković, kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ivana Šarića, pravnika u Upravnom odjelu za turizam i pomorstvo Splitsko-dalmatinske županije,** za davanjem očitovanja Povjerenstva,na 196. sjednici održanoj dana 09. prosinca 2022.g. daje sljedeće

**OČITOVANJE**

**Sukladno odredbi članka 17. stavka 2. ZSSI-a, obveznik Domagoj Lažeta, ravnatelj Javne ustanove za upravljanje zaštićenim dijelovima prirode na području Splitsko-dalmatinske županije MORE I KRŠ, može obavljati poslove člana stručnog tijela za ocjenu ponuda za koncesije na pomorskom dobru na području Splitsko-dalmatinske županije na način da iste ne obavlja u smislu stalnog i redovitog zanimanja, već povremeno, te za obavljanje navedenih poslova može primiti naknadu koju je dužan prijaviti u imovinskoj kartici.**

Obrazloženje

Zahtjev za očitovanjem Povjerenstva podnio je Ivan Šarić, pravnik u Upravnom odjelu za turizam i pomorstvo Splitsko-dalmatinske županije. U Povjerenstvu je zahtjev zaprimljen 23. studenog 2022. pod poslovnim brojem 711-U-8967-P-540/22-04-1, povodom kojeg se vodi predmet broj P-540/22.

Člankom 3. stavkom 1. podstavkom 61. propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI-a. Stoga je i obveznik Domagoj Lažeta, povodom obnašanja navedene dužnosti, obvezan pridržavati se odredbi ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da je člankom 23. Zakona o pomorskom dobru i morskim lukama („Narodne novine“, broj 158/03, 100/04, 141/06, 38/09, 123/11, 56/16 i 98/19) propisano da Odluka o koncesiji mora biti utemeljena na nalazu i mišljenju stručnog tijela za ocjenu ponuda.

Navedeno tijelo imenuje Županijska skupština iz redova poznatih stručnjaka za prostorno planiranje, turizam, zaštitu okoliša, pomorsko-prometne struke i druge odgovarajuće struke iz područja koje obuhvaća određena koncesija. Nadalje, podnositelj navodi da sukladno članku 16. stavak 1. Zakona o koncesijama („Narodne novine“, broj 69/17 i 107/20) prije početka postupka davanja koncesije, davatelj koncesije odlukom imenuje stručno povjerenstvo za koncesiju te da je stavkom 2. istog članka Zakona propisano da davatelj koncesije imenuje članove stručnog povjerenstva za koncesiju pravne, ekonomske, tehničke i druge odgovarajuće struke, ovisno o predmetu i značajkama koncesije. Članovi stručnog povjerenstva ne moraju biti zaposlenici davatelja koncesije. Podnositelj ističe kako je Županijska skupština Splitsko-dalmatinske županije donijela Odluku o osnivanju Stručnog tijela za ocjenu ponuda za koncesije na pomorskom dobru na području Splitsko- dalmatinske županije („Službeni glasnik Splitsko-dalmatinske županije", broj 94/17, 78/19 i 165/21) te da sukladno navedenoj Odluci, Stručno tijelo čini 7 članova, od kojih su četiri stalna i tri promjenjiva ovisno na kojem području se raspisuje koncesija, odnosno da su u istom predstavnici davatelja koncesije koji posjeduje važeći certifikat u području javne nabave, vladajućih iz Županijske skupštine Splitsko-dalmatinske županije, oporbe iz Županijske skupštine Splitsko-dalmatinske županije, Ministarstva financija, Porezne uprave - Područnog ureda Split, udruga registriranih za poslove vezane za pomorsko-prometnu tematiku, Lučke kapetanije Split i gradskog ili općinskog vijeća na čijem se području raspisuje koncesija. Isto tako, podnositelj navodi da sukladno članku 5. Odluke o osnivanju članovi imaju pravo na naknadu za rad u iznosu kojeg rješenjem odredi župan, a isplaćuje se iz Županijskog proračuna. Podnositelj ističe da je na 5. sjednici Županijske skupštine 6. studenog 2021. godine donesena Odluka o imenovanju Stručnog tijela za ocjenu ponuda za koncesije na pomorskom dobru na području Splitsko-dalmatinske županije („Službeni glasnik Splitsko-dalmatinske županije", broj 154/21 i 175/21) sukladno kojoj je, kao predstavnik davatelja koncesije koji posjeduje važeći certifikat javne nabave, imenovan Domagoj Lažeta, ravnatelj Javne ustanove za upravljanje zaštićenim dijelovima prirode na području Splitsko-dalmatinske županije More i krš. U isto tijelo su imenovani i pojedini vijećnici Županijske skupštine Splitsko - dalmatinske županije. Nastavno na sve navedeno, podnositelj traži mišljenje ima li zapreke da ravnatelj Jjavne ustanove za upravljanje zaštićenim dijelovima prirode na području Splitsko-dalmatinske županije More i krš, kao i županijski vijećnici sudjeluju u radu Stručnog tijela, kao i ima li zapreke da za isto prime naknadu sukladno rješenju župana Splitsko - dalmatinske županije.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drugačije propisano.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 16. Zakona o koncesijama („Narodne novine“, broj 69/17 i 107/20) propisano je da prije početka postupka davanja koncesije davatelj koncesije odlukom imenuje stručno povjerenstvo za koncesiju i to pravne, ekonomske, tehničke i druge odgovarajuće struke, ovisno o predmetu i značajkama koncesije. Članovi stručnog povjerenstva za koncesiju ne moraju biti zaposlenici davatelja koncesije.

Stavkom 12. istoga članka Zakona propisano je da su zadaci stručnog povjerenstva za koncesiju:

1. suradnja s davateljem koncesije pri izradi studije opravdanosti davanja koncesije, odnosno analize davanja koncesije, pri pripremi utvrđivanja uvjeta za davanje koncesije određenih posebnim zakonom i izradi dokumentacije za nadmetanje te pri definiranju uvjeta sposobnosti i kriterija za odabir najpovoljnije ponude

2. analiza koncesije za radove i koncesije za usluge radi utvrđivanja sadržava li koncesija i obilježja javno-privatnog partnerstva u skladu s člankom 26. ovoga Zakona

3. pregled i ocjena pristiglih ponuda i/ili zahtjeva za sudjelovanje, u skladu s pravilima postupka davanja koncesije

4. prije sklapanja ugovora o koncesiji, utvrđivanje prijedloga odluke o davanju koncesije, prijedloga odluke o izmjeni odluke o davanju koncesije, prijedloga odluke o poništenju postupka davanja koncesije, prijedloga odluke o izmjeni odluke o poništenju postupka davanja koncesije te obrazloženja tih prijedloga

5. prije početka postupka davanja koncesije, obavještavanje nadležnog državnog odvjetništva o namjeri davanja koncesije čija djelatnost će se obavljati na nekretnini u vlasništvu Republike Hrvatske ili koncesije koja se odnosi na opće dobro ili drugo dobro za koje je zakonom određeno da je dobro od interesa za Republiku Hrvatsku, a nadležno državno odvjetništvo će na temelju svojih evidencija izvijestiti stručno povjerenstvo za koncesiju ako su u tijeku upravni ili sudski postupci ili ako postoje druge zapreke za pokretanje postupka davanja koncesije, u okviru nadležnosti državnog odvjetništva

6. predlaganje vrste i vrijednosti pojedinog jamstva

7. za koncesije iz područja javne infrastrukture procijenjene vrijednosti jednake ili veće od praga iz članka 4. stavka 4. ovoga Zakona provodi se analiza utjecaja davanja koncesije na javni dug Republike Hrvatske

8. obavljanje svih ostalih radnji potrebnih za provedbu postupka davanja koncesije.

Povjerenstvo ističe kako je obveznik u navedeno stručno tijelo imenovan kao predstavnik davatelja koncesije koji posjeduje certifikat o javnoj nabavi, slijedom čega Povjerenstvo isto tumači kao obavljanje drugih stručnih i savjetodavnih poslova koje je po prirodi stvari povremeno, stoga obveznik temeljem odredbe članka 17. stavka 2. ZSSI-a može istovremeno uz profesionalno obnašanje javne dužnosti obavljati ovu funkciju te za to primati naknadu.

Povjerenstvo pritom ističe kako je obveznik naknade primljene temeljem obnašanja navedene funkcije dužan prijaviti u imovinskoj kartici.

U odnosu na vijećnike Županijske skupštine koji bi također sudjelovali u radu stručnog tijela Povjerenstvo ističe kako članovi predstavničkih tijela jedinica područne (regionalne) samouprave nisu obveznici ZSSI-a te stoga isto nije ovlašteno odlučivati o njihovim obvezama i pravima, već se za mjerodavno mišljenje u tom dijelu podnositelj može obratiti Ministarstvu pravosuđa i uprave.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelju zahtjeva, putem e-maila
2. Objava na internetskoj stranici Povjerenstva
3. Pismohrana